पाएं अपने शहर की ताज़ा ख़बरें और फ्री ई-पेपरडाउनलोड करें
रांची । नाम बिपिन कुजूर। उम्र 25 साल। टमटमटोली (जगन्नाथपुर) में रहनेवाले इस जांबाज युवक के दोनों हाथ बुधवार की भोर हटिया स्टेशन के पास रेलवे लाइन पर कट गए। लेकिन बिपिन ने हिम्मत नहीं हारी। बगैर सहारे के खुद उठा और तेज कदमों से घर पहुंचा। पैर से दरवाजे पर दस्तक दी। पत्नी ने दरवाजा खोला, तो अंदर घुसते ही बिटिया के पास पहुंच कर बिस्तर पर निढाल गिर पड़ा।
पत्नी ने झिड़का और दूसरे बिस्तर पर जाकर सोने की नसीहत दी। जब बिपिन हिले नहीं, तो पत्नी मुन्नी ने उनका हाथ पकडऩे की कोशिश की। उन्हें कुछ गीलापन महसूस हुआ। वह भाग कर लाइट ऑन करने पहुंचीं। जैसे ही लाइट ऑन की, चीख पड़ीं। घर के सभी सदस्यों की नींद खुल गई। आनन-फानन में टेंपो से बिपिन को रिम्स पहुंचाया गया। पुलिस को भी सूचना दी गई। पुलिस ने बयान दर्ज कर कटे हाथ की तलाश की, तो एक हाथ मिला। दूसरे हाथ को कोई जानवर उठा ले गया था।
जाना था पटना, हो गई दुर्घटना
जांबाज बिपिन ने पटना के आईटीआई इंस्टीट्यूट से परीक्षा दी थी। रिजल्ट निकल चुका था और उसे बुधवार को पटना रवाना होना था। फिलहाल रिम्स के ऑर्थो विभाग (बेड नंबर 188) पर पड़ा है।
दो दफा उठने की कोशिश की थी बिपिन ने, मगर उठ न सका
बिपिन मंगलवार को काम के सिलसिले में अरगोड़ा गया हुआ था। शाम सात बजे पत्नी को फोन कर बताया कि अभी उसे घर लौटने में देरी होगी। जब देर रात तक वह घर नहीं लौटे, तो परिजन परेशान हो गए। फोन स्विच ऑफ आने लगा। परिजनों ने उनकी तलाश भी की, लेकिन कुछ पता नहीं चला,
तो वे सो गए। बिपिन के अनुसार, वह अरगोड़ा से रेलवे लाइन के किनारे-किनारे पैदल ही घर की ओर निकला था। रास्ते में हटिया स्टेशन से पहले ही रेल लाइन क्रास करते वक्त ठेस लगने पर वह गिर पड़ा। गिरने पर उस रेल पटरी से सिर पर गंभीर चोट आई। फिर भी उसने उठने की दो दफा कोशिश की, लेकिन उठ न सका। इसके बाद क्या हुआ, उसे होश नहीं। वह अचेत हो गया था।
घर में मचा कोहराम पर नहीं हारी हिम्मत
भोर में असहनीय दर्द के साथ आंखें खुलीं, तो देखा कि ट्रेन गुजर रही है। दोनों हाथ रेल पटरी की दूसरी ओर कटे पड़े हुए हैं। पीड़ा के बावजूद उसने उठने की कोशिश की, लेकिन गिर पड़े। आखिर वह घुटने के सहारे खड़े हुए और तेज कदमों से घर पहुंचे। घर में कोहराम मच गया। लेकिन उसने हिम्मत नहीं हारी। मां को भेज कर पड़ोस में रहनेवाले ऑटो चालक एनेम को बुलवाया और इलाज के लिए रिम्स पहुंच गए।
बिटिया के प्यार में दर्द हुआ काफूर
दोनों हाथ गंवाने के बावजूद बिपिन तनिक भी नर्वस नहीं है। बेड पर लेटे ही बिटिया को पेट पर बैठा कर दुलारते हैं। डेढ़ साल की अबोध बच्ची ईशा कुजूर कभी खिलखिलाती है, तो कभी उन्हें चूमने की कोशिश करती है। कभी बच्ची को अपनी बांहों में भर कर प्यार से उसके सिर पर हाथ फेरने वाले पिता बिपिन अब मन मसोस कर रह जा रहे हैं। बिटिया को जी भर कर प्यार न कर पाने का मलाल तो है, लेकिन कहते हैं, धीरे-धीरे सब कुछ ठीक हो जाएगा। हाथ गए हैं, हिम्मत नहीं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn